《赠新安黄朴臣歌》
清代·胡璧城

朴臣用笔如用铁，刀槊飒飒秋风哀。千壑万壑落眼底，真气盘郁孤云开。

吾家江南有老屋，青山四壁森为排。草树摇落石骨瘦，阴寒逼础生莓苔。

十年潦倒不归去，仆仆打帽堆黄埃。君家亦在黄山下，云气出入庭阴隈。

坐对溪山置笔砚，定知真稿非凡胎。读君此画三叹息，便欲长歌归去来。

作者简介：胡璧城，字夔文，泾县人。光绪丁酉举人，京师大学师范馆毕业，授中书科中书。